Predkladacia správa

Správa o lesnom hospodárstve v SR 2009 (stav za rok 2008) (ďalej len „zelená správa 2009“) bola vypracovaná na základe § 3, ods. 2 písm. g) zákona č. 543/2007 Z. z. 
o pôsobnosti orgánov štátnej správy pri poskytovaní podpory v pôdohospodárstve a rozvoji vidieka v znení neskorších predpisov a v súlade s Plánom práce vlády SR na rok 2009. 
 
Pri vypracovaní zelenej správy 2009 sa vychádzalo z analytických poznatkov o hospodárení v lesníctve za rok 2008, z údajov štátnych a rezortných štatistických výkazov, z programového vyhlásenia vlády SR a údajov permanentnej inventarizácie lesov na Slovensku za rok 2008.
 
            Zelená správa 2009 v kontexte s vývojom makroekonomickej situácie v národnom hospodárstve SR podáva informáciu o medziročnom vývoji hlavných ukazovateľov lesného hospodárstva za roky 2006, 2007 a 2008 s predpokladom vývoja rozhodujúcich hospodárskych  a ekonomických ukazovateľov v roku 2009 a výhľadom na rok 2010. Zelená správa 2009 taktiež podáva informáciu o svetovom a európskom lesníctve, cieľoch a prioritách lesníckej politiky. Materiál je rozdelený na 13 hlavných kapitol, ktoré sa venujú charakteristike lesného hospodárstva, hospodáreniu v lesoch, trvalo udržateľnému rozvoju, obchodu s drevom, ekonomike lesného hospodárstva, výskumu, organizačnému a inštitucionálnemu usporiadaniu, medzinárodným aktivitám a ďalším dôležitým oblastiam lesného hospodárstva. 
 
V návrhu uznesenia vlády SR a Národnej rady SR sa navrhuje zrušenie dvoch úloh vyplývajúcich z uznesenia Národnej rady SR č. 1330/2004 „polročne hodnotiť plnenie opatrení, ktoré vyplývajú zo správy“ (a následne na to z uznesenia vlády SR č. 1084/2004 bodu B.2. hodnotiť plnenie opatrení, ktoré vyplývajú zo správy a z uznesenia Národnej rady SR  do 30. júna a 31. decembra každoročne) a z uznesenia vlády SR č. 422/2008 bodu B.1 „v spolupráci s ministrom hospodárstva a ministrom financií predkladať na rokovanie vlády informáciu o ťažbe dreva, jeho spracovaní a vývoze do zahraničia do 30. septembra 2008 a štvrťročne“. Dôvodom na zrušenie úlohy z uznesenia Národnej rady SR č. 1330/2004 a uznesenia vlády SR č. 1084/2004 je skutočnosť, že zelená správa nenavrhuje určenie nových úloh, keďže tieto sú rozpracované v strategických dokumentoch lesného hospodárstva (Národný lesnícky program SR schválený uznesením vlády SR č. 547/2007, Akčný plán Národného lesníckeho programu SR schválený uznesením vlády SR č. 380/2008, Koncepcia rozvoja pôdohospodárstva na roky 2007 až 2013 schválená uznesením vlády SR č. 216/2007) a tieto dokumenty sú samostatne odpočtované.
Úloha vyplývajúca z uznesenia vlády SR č. 422/2008 informovať štvrťročne o ťažbe dreva, jeho spracovaní a vývoze je každoročne súčasťou zelenej správy ako samostatná kapitola, kde sa hodnotí ťažba dreva a obchod s drevom. Údaje o ťažbe za neštátny sektor poskytujú do informácie len subjekty zaradené do siete spravodajských jednotiek (približne 250 subjektov). Neštátny sektor obhospodaruje 866 tis. ha lesných pozemkov, čo je 44,9 % z celkovej výmery lesných pozemkov. Vyhodnocovať ťažbu dreva a dodávky dreva štvrťročne v informácii má len orientačnú vypovedaciu schopnosť. Z uvedeného dôvodu, ako aj z dôvodu duplicitného riešenia tejto úlohy ju navrhujeme zrušiť. 

Zelená správa 2009  má analytický a hodnotiaci charakter a nemá negatívny dopad na financie, ekonomiku, environmentálnu oblasť, zamestnanosť a podnikateľské prostredie, preto neobsahuje doložku finančných, ekonomických, environmentálnych vplyvov, vplyvov na zamestnanosť a  podnikateľské prostredie.
Zelená správa 2009 bola predmetom medzirezortného pripomienkového konania, pričom rezorty k nemu neuplatnili žiadnu zásadnú pripomienku.